Komisijos reglamentas (EB) Nr. 752/2004
2004 m. balandžio 22 d.
dėl pereinamojo laikotarpio priemonių, taikomų Čekijos Respublikoje, Estijoje, Latvijoje, Lietuvoje, Vengrijoje, Lenkijoje ir Slovakijoje užaugintų pluoštinių linų ir kanapių sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač jos 2 straipsnio 3 dalį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač jo 41 straipsnio antrąją pastraipą,
kadangi:
(1) Norint užtikrinti teisingą 2000 m. liepos 27 d. Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo [1] taikymą Čekijos Respublikos, Estijos, Latvijos, Lietuvos, Vengrijos, Lenkijos ir Slovakijos perdirbėjams (toliau - naujosios valstybės narės gamintojos), būtina nustatyti pereinamojo laikotarpio priemones,
(2) Pagal 2001 m. vasario 5 d. Komisijos reglamento (EB) Nr. 245/2001, nustatančio išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles [2], 7 straipsnio 1 dalį, pagalba už linų ir kanapių šiaudelių perdirbimą mokama tik tuo atveju, kai linų ir kanapių pluoštas yra gautas iš šiaudelių, kuriems taikomos pirkimo-pardavimo sutartys, perdirbimo įsipareigojimai ar perdirbimo sutartys, siejamos su atitinkamiems prekybos metams pateiktomis pagalbos už plotą paraiškomis.
(3) Naujosios valstybės narės gamintojos dėl šios priežasties neatitinka reikalavimų pagalbai gauti už linų ir kanapių pluoštą, pagamintą iš šiaudelių iki 2004-2005 prekybos metų.
(4) Dėl šios priežasties būtina įvesti atitinkamas monitoringo priemones, kad ši sąlyga būtų įvykdyta. Todėl naujosios valstybės narės gamintojos turėtų numatyti nuostatą, taikomą įgaliotiesiems pirminiams perdirbėjams ir pirminiams perdirbėjams, kuriems kompetentinga institucija pagal jų paraišką dar nesuteikė leidimo, tam, kad nacionalinės kontrolės įstaigos būtų informuojamos apie 2004-2005 prekybos metų pradžioje perdirbėjų turimus linų ir kanapių šiaudelių bei pluošto kiekius. Būtina numatyti nuostatą dėl kontrolės įstaigų atliekamų patikrinimų ir nuobaudų sistemos įvedimo.
(5) Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Čekijos Respublikos, Estijos, Latvijos, Lietuvos, Vengrijos, Lenkijos ir Slovakijos (toliau - naujųjų valstybių narių gamintojų) įgaliotieji pirminiai perdirbėjai, kaip apibrėžta Reglamento (EB) Nr. 1673/2000 1 straipsnio 2 dalies b punkte, ir pirminiai perdirbėjai, kurie yra pateikę paraišką leidimui gauti ir kuriems kompetentinga institucija dar nėra suteikusi leidimo, iki 2004 m. liepos 31 d. informuoja kompetentingą instituciją apie 2004 m. birželio 30 d. turimus linų šiaudelių, kanapių šiaudelių, ilgo linų pluošto, trumpo linų pluošto ir kanapių pluošto kiekius.
2. Naujų valstybių narių gamintojų kompetentingos institucijos vietoje patikrina mažiausiai 50 % 1 dalyje nurodytų pirminių perdirbėjų pateiktos informacijos, kuri nurodyta 1 dalyje, teisingumą.
3. Naujosios valstybės narės gamintojos nustato nuobaudas, kurios skiriamos nepateikus informacijos, pateikus ją per vėlai, ne visą ar klaidingą. Nuobaudos turi būti veiksmingos, proporcingos ir atgrasančio dydžio.
4. Naujosios valstybės narės gamintojos iki 2005 m. sausio 31 d. pateikia Komisijai 1 dalyje nurodytų produktų kiekių suvestinę pagal 2004 m. birželio 30 d. turimus kiekius, kurie prireikus patikslinami po 2 dalyje nurodytų patikrinimų, ir pagal 3 dalies nuostatas taikytų nuobaudų suvestinę.
2 straipsnis
Šis reglamentas įsigalioja įsigaliojus Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutarčiai nuo jos įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 22 d.